D ô v o d o v á s p r á v a

**I. Všeobecná časť**

Návrh zákona dopĺňa zákon č. 369/1990 Z. z. o obecnom zriadení v znení neskorších predpisov (ďalej len „zákon o obecnom zriadení“) a zákon č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov (ďalej len „zákon o samosprávnych krajoch“). Cieľom návrhu zákona je zabezpečiť kvalitu a objektivitu rozhodovania verejných funkcionárov pri uplatňovaní zákonom zverenej právomoci a ochranu verejného záujmu.

Návrh zákona týmto reaguje na súčasnú nepriaznivú situáciu týkajúcu sa korupcie vo verejnom sektore. Aplikačná prax preukázala, že doterajšia právna úprava obmedzení verejných funkcionárov, kedy počas výkonu verejnej funkcie v orgánoch obecnej samosprávy a samosprávny vyšších územných celkov nemôžu paralelne vykonávať niektoré funkcie, zamestnania a činností, je nedostačujúca. V súčasnosti platná právna úprava umožňuje verejným funkcionárom - poslancom obecného zastupiteľstva a poslancom zastupiteľstva samosprávneho kraja, aby pôsobili v štatutárnych orgánoch obchodných spoločnosti a iných právnických osôb s majetkovou účasťou obce alebo samosprávneho kraja. V praxi sa vyskytli prípady, kedy títo verejní funkcionári neefektívne rozhodovali pri výkone uvedených funkcií, uprednostnili individuálny, či skupinový záujem nad záujmom verejným a konali v neprospech obce alebo samosprávneho kraja. A platí to aj opačne, poslanci obecného zastupiteľstva a poslanci zastupiteľstva samosprávneho kraja tieto funkcie štatutárneho orgánu dostávajú aj za odmenu, za lojalitu k starostom, primátorom, predsedom samosprávneho kraja. V neposlednom rade pri rozhodovaní jednotlivých zastupiteľstiev o rozpočtoch týchto právnických osôb poslanci, ktorí zastávajú funkciu štatutárnych orgánov, rozhodujú sami o sebe. Návrh zákona má za cieľ tieto negatívne prejavy eliminovať a zabezpečiť presadzovanie verejného záujmu. Naďalej tu zostáva možnosť kontrolovať chod týchto právnických osôb cez ich dozorné orgány.

Návrh zákona nemá finančný, ekonomický, environmentálny vplyv, vplyv na zamestnanosť ani na podnikateľské prostredie.

Návrh zákona je v súlade s Ústavou Slovenskej republiky, ústavnými zákonmi, zákonmi a inými všeobecne záväznými právnymi predpismi, ako aj s medzinárodnými zmluvami a inými dokumentmi, ktorými je Slovenská republika viazaná.

Vzhľadom na obsah doložky zlučiteľnosti nie je potrebná tabuľka zhody.

**II. Osobitná časť**

**K čl. I:**

**K bodu 1**

V § 11 ods. 2 zákona o obecnom zriadení sa dopĺňa nové písmeno d), podľa ktorého funkcia poslanca obecného zastupiteľstva je nezlučiteľná s funkciou štatutárneho orgánu alebo člena štatutárneho orgánu obchodných spoločností a iných právnických osôb s majetkovou účasťou obce, v ktorej bol zvolený. Ide o rozšírenie okruhu funkcií, zamestnaní a činností, ktoré sú nezlučiteľné s výkonom funkcie poslanca obecného zastupiteľstva vymedzených v platnom a účinnom zákone o obecnom zriadení.

**K bodu 2**

Prechodné ustanovenie ustanovuje lehotu, do ktorej je poslanec povinný skončiť alebo vykonať zákonom ustanovený právny úkon smerujúci ku skončeniu funkcie, zamestnania alebo činnosti, ktorá je podľa tohto zákona nezlučiteľná s jeho funkciou poslanca.

**K čl. II:**

**K bodu 1**

V § 13 ods. 1 zákona o samosprávnych krajoch sa dopĺňajú nové písmená c) a d). Novým písmenom c) len dávame do súladu postavenie poslanca zastupiteľstva samosprávneho kraja s postavením poslanca obecného zastupiteľstva, nakoľko táto nezlučiteľnosť je už daná platným právnym stavom. Nové písmeno d) vyslovuje nezlučiteľnosť poslanca zastupiteľstva samosprávneho kraja s funkciou štatutárneho orgánu alebo člena štatutárneho orgánu obchodných spoločností a iných právnických osôb s majetkovou účasťou vyššieho územného celku. Ide o rozšírenie okruhu funkcií, zamestnaní a činností, ktoré sú nezlučiteľné s výkonom funkcie poslanca zastupiteľstva samosprávneho kraja, vymedzených v platnom a účinnom zákone o samosprávnych krajoch.

**K bodu 2**

Prechodné ustanovenie ustanovuje lehotu, do ktorej je poslanec povinný skončiť alebo vykonať zákonom ustanovený právny úkon smerujúci ku skončeniu funkcie, zamestnania alebo činnosti, ktorá je podľa tohto zákona nezlučiteľná s jeho funkciou poslanca.

**K čl. III:**

Navrhuje sa účinnosť zákona dňa 1. apríla 2013.